  Майя Бывальцева 25-тӥ инвожое Сюмси ёросысь Пӧбья гуртын сяме пыӵам «Гербер» праздник ортчоз. Радъясьёс ужрадлы Кильмезь шур дурысь интыез бырйизы. Со Можга, Чудья, Пӧбъя, Балма, Какся, Ӟатча, Юсь, Юбера воршудъёслы кутскон сётӥсь Калмез удмуртъёслэн шаеренызы лыдъяське. Вераны кулэ, Удмуртиын «Гербер» пусйиське 1992-тӥ арысен. Солэн валтӥсь ужпумез — удмурт калыклэсь лулчеберлыко дунлыкъёссэ утён но азинтон. Праздниклэн тодметъёсыз луозы сӥлы карымон писпуос: кызьпу, кыз но пужым. «Сцена вадьсын 7 метрлы вылӥе ӝутскозы куинь тодмет писпуос: тӧдьы кызьпу, горд пужым но сьӧд кыз. Мукет сямен нимаськозы сяме пырем площакаос, но: «Батыр шудонъёс», «Эмъяськонни», «Пичи Гербер» но мукетыз», — верало ужрадэз радъясьёс. «Батыр шудонъёсын» вормисьёслы кузьмалозы атасэз, парсьпиез но кроликез. Праздник куинь люкетэн ортчоз — вӧсяськон, шулдыръяськон, гурт удысын азинлыко ужасьёсты пусъён. Удмурт йӧскалык праздникын 15 площадка радъямын луоз: «Куно пумитан» — празднике лыктӥсьёсты пумитан инты. «Тӧршор» — шор сцена, отын театр возьматон, фольклор коллективъёслэн концертсы но гурт возёсысь азинлыко ужасьёсты пусъён ортчоз. «Нюлэс гур» — валтӥсь сцена, отын Удмуртилэн ёросъёсысьтыз но Россилэн улосвылъёсысьтыз профессиональной но самодеятельной коллективъёслэн возьматонзы луоз. «Мудор» — ӝукез вӧсян инты. «Кунокуа» — Удмуртиысь, Россиысь но кунгож сьӧрысь делегациос понна азбаръёс. «Усточикар» — Удмуртиысь кибашлыослэн ужъёсынызы адӟытон. «Вузкаронни» — Удмуртиын но мукет улосвылъёсын поттэм вузъёсын но сиён-юонъёсын вузкарон. «Пичи Гербер» — пиналъёс но быдэ вуымтэос понна калык шудонъёсын но ӵошатсконъёсын инты. «Батыр шудонъёс» — удмурт музъем вылысь батыръёс кужмо но етӥз луэмзэс возьматозы. «Эмъяськонни» — ӝог эмъюрттэт сётон инты. Отын котькуд мылкыд карись вирзӥбетсэ, мугорезлэсь секталазэ мертаны, синзэ эскертыны, эмъюм турынъёсын чай юыны быгатоз. «Кышкасьтэмъёс» — Удмуртиысь МЧС-ысь ӧнерчиос тылпулэсь утиськон сярысь тунсыко амалэн вералозы. «Веник керттон» — эмъюм турынъёсын суро кызьпу веник керттозы. Удмуртъёслэн эктонъёссылы дышетозы «Эктон возьын», нош удмурт кырӟанъёсты быдэстыны луоз «Кырӟан бусыын». Ӝытазе егитъёслэн «Шунды» огазеяськонзы «Шундэктон» площадкае ӧте. Кызьы луоз мыныны «Гербер» празднике? Вань кык амал: 1. Шор автовокзаллэн кассаосысьтыз «Ижкар — Пӧбья — Ижкар» маршрутэ билет басьтыны. Шор автовокзалысь автобус потоз 7 час 30 минутэ. Пӧбья гуртэ вуоз 10 час 30 минутэ. Пӧбьяысь потоз 16 часэ. Ижкарысь Шор автовокзалэ вуон дыр — 19 час. «Ижкар — Пӧбья — Ижкар» билетлэн дуныз 600 манет. «Ижкар — Пӧбья» — 350 манет. Билетъёсты вузало:  — «АТП Турист» огазеяськонлэн офисаз — Горький урамысь 68 номеро юрт («Дельфин» ВЦ, 2-тӥ этаж, 18 номеро офис), т. 674–967, 609–039. Кассаос ужало котькуд нунал 9 часысен 18 часозь. Билетъёсты 10 процентлы дунтэменгес басьтыны луоз.  — Ижкарысь Шор автовокзал — Красноармейской урам, 134 номеро юрт, т. 908–888. Билет понна быдэс дунзэ тыроно луоз. 2. Луоз этнографи экскурсие мыныны. Дуныз 550 манет. Автобус потоз Ижкарысь Оружейникъёслэн площадьысьтызы 8 часын. «ВКонтакте» вотэсын праздниклэн нимлыко бамез вань. Тегъёс: Лулчеберет Удмуртия йӧскалыклулчеберет Гербер удмуртъёс праздникъёс  